text: Идеята зад Фестивала на Комедията София - Stand up Comedy
  25/08/2016 Lyubomira Nikolova Българска комедия, Стендъп 0
  София е най-големият културен център в България, който предлага възможност за изява във всеки аспект на изкуството, а също и почва за развитие на нови направления в изкуството и културата.
  Това несъмнено прави столицата ни идеалното място за популяризиране на един сравнително нов сценичен жанр, а именно стендъп комедията. В България тя се заражда преди около пет години, когато млади ентусиасти се пробват на микрофона в различни барове, които организират вечери тип "Open Mic". В последствие някои от тези ентусиасти успяват да съберат достатъчно опит, фенове и мотивация, за да отворят собствен стендъп клуб, The Comedy Club Sofia, а един от тях – Иван Кирков, основава първата продуценстка компания Comedy.bg, която работи изцяло върху стендъп сцената у нас и развива нови таланти в жанра.
  С течение на времето стендъп комедията се разграничава като форма на сценично изкуство, различна от всяка друга такава, броят фенове се увеличава с голяма скорост и интересът се покачва до такава степен, че Comedy.bg започва да предприема все по-големи крачки в разрастването на жанра. Програмата на стендъп комедията се обогатява все повече и представленията зачестяват, вече професионалните комедианти като Иван Кирков, Васил Ножаров и Никола Тодороски добиват такава популярност, че изграждат кръгове от собствени почитатели, идват световноизвестни звезди от чужбина като Дилан Моран (в театър "Сълза и Смях") и Джими Кар (в зала 1 на НДК), организират се ежемесечни Open Mic вечери в клуба на комедията, където се откриват нови таланти и изобщо понятието стендъп комедия се затвърждава сред хората, търсещи новото и интересното.
  Фактът, че в България има добра сцена за стендъп се разчува бързо в съседните държави и се завързват връзки с продуценти от Балканите, което води до участието на комедианти от Румъния, Сърбия, Македония, Хърватия и други държави.
  Джими Кар в Зала 1 на НДК
  Вече в Комеди Клуб София можем да гледаме стендъп на английски всеки месец с различен гост – комедианти идват от цял свят, за да участват в програмата на клуба на комедията.
  И идва време цялата тази еуфория покрай стендъпа да подтикне Comedy.bg да организира Първия и Втория Фестивал на Комедията София. Фестивалите минават успешно, идеята за стендъпа достига до още повече хора и в резултат на това тази есен Третият Фестивал на Комедията София добива страхотна популярност.
  Хуморът е най-добрият начин да си кажем нещата насериозно.
  Гледайте комедианти от България и чужбина на Третия Фестивал на Комедията София 2016. Още по-голям, още по-смешен.